KÖZÖS JELENTÉS AZ EURÓPAI PARLAMENTNEK ÉS A TANÁCSNAK Hongkong Különleges Közigazgatási Terület: Éves jelentés – 2011. /* JOIN/2012/011 final */





KÖZÖS JELENTÉS AZ EURÓPAI PARLAMENTNEK ÉS A TANÁCSNAK Hongkong Különleges Közigazgatási Terület: Éves jelentés – 2011. Bevezetés Hongkong kínai anyaországnak csaknem 15 évvel ezelőtt történt átadása óta az Európai Unió és tagállamai szorosan nyomon követik a Hongkong Különleges Közigazgatási Területen (a továbbiakban: KKT) végbemenő gazdasági és politikai fejleményeket, hogy teljesítse az Európai Parlamentnek 1997-ben a fejleményekről szóló éves jelentés kiadására vonatkozóan tett kötelezettségvállalását. A 2011. év eseményeire vonatkozó jelentés a 14. ilyen jelentés. A kínai–brit nyilatkozatban és a hongkongi alaptörvényben megállapított „egy ország – két rendszer” elv 2011-ben továbbra is jól működött, mivel Hongkong lakosságának jogait és alapvető szabadságait tiszteletben tartják, védik a jogállamiságot, valamint fenntartják a piacgazdasági rendszert és az üzleti környezetet. Az EU és Hongkong közötti kétoldalú kapcsolatok tovább bővültek és azt betetőzte Hongkong KKT kormányzójának szeptemberben az EU intézményeiben tett látogatása, ahol találkozott Van Rompuy elnökkel. Az Európai Unió nagy fontosságot tulajdonít Hongkong stabilitásának, gazdasági jólétének és demokratikus fejlődésének. Az EU továbbra is fokozottan támogatja a mielőbbi és lényegi előrelépést annak érdekében, hogy a Hongkong KKT alaptörvényének és a hongkongi lakosság óhajának megfelelően bevezessék az általános választójogot. Politikai események 2011-ben Hongkong alkotmányos fejlődése tovább erősödött. A 2010 júniusában elfogadott választási reformcsomag másodlagos jogszabályai jóváhagyásra kerültek, heves politikai vitára került sor és széles körű média felmérést végeztek, valamint a politikai élet ismét lendületbe jött a kerületi tanácsi választások és annak a kibővített választási bizottságnak az összeállítása előtt, amely az új kormányzót választja meg 2012 márciusában. 2011. július 22-én az alkotmányos és anyaországi ügyekért felelős miniszter konzultációs anyagot tett közzé a Törvényhozó Tanács megüresedett helyeinek betöltésére vonatkozó intézkedésekről. A konzultációs időszak 2011. szeptember 24-i lezárultáig, a válaszadók többsége úgy vélte, hogy meg kellene tartani az időközi választás rendszerét, visszautasítva az eredeti kormányzati javaslatot, hogy a megüresedett helyet a listán szereplő soron következő jelölttel töltenék be. Az elfogadási eljárás a 2011/2012-es jogalkotási éven belül lezárul. Donald Tsang kormányzó legutóbbi 2011. október 12-i politikai beszédében, amelynek az „Egyre jobban megerősödve” címet adta, a hangsúly eltolódott a társadalmi kihívások felé. Beszédében rámutatott a megfizethetetlen lakhatásra, Hongkong lakosságának gyors elöregedésére, a szegények és gazdagok közti szakadék növekedésére és ígéretet tett, hogy lépéseket tesz az általános életminőség javítására. 2011. november 6-án tartották meg a kerületi tanácsi választásokat. A választásokon a részvételi arány elérte a 41,4%-ot, azaz 1,2 millióan adták le szavazatukat. A Demokratikus Szövetség Hongkong Fellendüléséért és Fejlődéséért nevű párt és a Szakszervezetek Szövetsége a 412-ből 165 mandátumot, a pándemokrata tábor csupán 47 mandátumot szerzett. A kerületi tanácsi választások meghatározóak egy sor 2012-ben megtartandó választás szempontjából, beleértve következő Törvényhozó Tanácsi választásokat 2012 szeptemberében, amely során öt új funkcionális választótestületi képviselői helyet a kerületi tanácsok tagjaiból fogják betölteni. A szavazók nyilvántartásba vételénél történt szabálytalanságokról szóló állítások ügyében vizsgálatokat folytattak. 2011. december 10-én az 1200 tagból álló újonnan kibővített választási bizottság, amely 2012 márciusában az új kormányzót megválasztja, az üzleti szféra, a szakmai ágazatok, a civil társadalom területéről, valamint a kerületi tanácsi és törvényhozói tanácsi szintű politikusokból kijelölt tagokból állt. 2011 végén két jelölt nyilvánította ki abbéli szándékát, hogy indulni kíván a következő kormányzói tisztségért: ezt Henry Tang, a korábbi közigazgatási miniszter november 26-án, Chun-Ying Leung a Végrehajtó Tanács volt tagja november 27-én jelentette be. A Hongkong és Tajvan közötti kapcsolatok terén ez évben fontos előrelépés történt a kapcsolatok hivatalossá tételével és a képviseleti irodák megnyitásával Tajpejben és Hongkongban. 2011 júliusában, Tajvan hivatalos képviseleti irodát nyitott Hongkongban, a Tajpej Gazdasági és Kulturális Irodát. A Hongkongi képviseleti irodát Tajpejben, Hongkongi Gazdasági, Kereskedelemi és Kulturális Irodának hívják. Hongkong és Tajvan is belefogott egy egyre meghatározóbb jellegű kétoldalú menetrend megvalósításába, beleértve a kereskedelmet és a beruházásokat, a repülésügyet, a vámügyi és kulturális együttműködést. A jogállamiság fenntartása és az igazságszolgáltatás függetlensége továbbra is kulcsfontosságú szerepet játszik Hongkong jólétének hosszú távon történő biztosításában. A 2011. január 10-én a jogalkotási év ünnepélyes megnyitóján Geoffrey Ma Tao-li a Legfelsőbb Bíróság elnöke tisztségében első alkalommal elmondott beszédében hangsúlyozta a jogállamiság három alapvető jellemzőjét Hongkongban, nevezetesen a törvények meglétét, amelyek tiszteletben tartják az emberek jogait és méltóságát, a független igazságszolgáltatást, amely megvédi ezeket a jogokat, valamint az igazságszolgáltatás megfelelő működését. A hongkongi bírói kar továbbra is védelmezi a Hongkongban meglévő jogokat és szabadságokat, továbbá biztosítja, hogy mindenki egyenlő bánásmódban részesül a törvényeknek megfelelően. Számos fontos ítélet született ebben az évben. 2011. szeptember 8-án a végső fokon eljáró bíróság az Országos Népi Gyűlés (kínai parlament) Állandó Bizottságának értelmezésével összhangban az alaptörvény 158. cikkének értelmében azt az ítéletet hozta, hogy az „egy ország, két rendszer" elve nem terjed ki az államok mentességének doktrínájára az FG Hemisphere/Kongó ügyben és megerősítette, hogy a külföldi államok kereskedelmi tevékenységei mentesek a peres ügyek alól Hongkongban. A Hongkongi Ügyvédi Kamara kijelentette, hogy nem volt szó arról, hogy a határozattal sérült volna a bírói függetlenség. Az ügyben a Kongói Demokratikus Köztársaságnak az FG Hemisphere, egy egyesült államokbeli pénzalap felé fennálló 100 millió USD összegű évtizedes adósságáról volt szó. Az Elsőfokú Bíróság 2011. szeptember 30-án szintén azt az ítéletet hozta, hogy egy külföldi háztartási alkalmazott számára lehetővé kell tenni, hogy állandó tartózkodási engedélyért folyamodjon a városban. A kormány fellebbezett az ítélet ellen, az eset széles körű vitát váltott ki a külföldi háztartási alkalmazottakat illető egyenlő bánásmódról. A Fellebbviteli Bíróság megsemmisítette az Elsőfokú Bíróság ítéletét a Hongkong-Zhuhai-Makaó közötti híd megépítésével kapcsolatosan és zöld utat adott az infrastrukturális projekt megépítésének. Az Elsőfokú Bíróság ítélete szerint a Környezetvédelmi Minisztériumnak nem sikerült elvégeznie a környezetvédelmi feltételekre vonatkozó elemzést, amely miatt el kellett halasztani az építkezést. 2011 folyamán, a hongkongi lakosok továbbra is gyakorolták szólás- és egyesülési szabadsággal kapcsolatos jogaikat, amely a 2004 óta a legnagyobb számú résztvevővel megtartott éves július 1-i felvonulással érte el csúcspontját. A Gazdaság és a kereskedelem alakulása 2011-ben a hongkongi gazdaság jó állapotban volt. Az év első felében szilárd ütemben bővült, a szolgáltatások és áruk robusztus exportjának, valamint az erőteljes hazai keresletnek köszönhetően. A növekedés lendülete azonban mérsékelt volt 2011 második felében a külső környezet rosszabbodása miatt. A 2011-re vonatkozó teljes GDP növekedés 5%-ra lassult reálértékben, a 2010-es 7%-os növekedést követően. A munkaerőpiac állapotát a teljes foglalkoztatás jellemezte, az éves munkanélküliség 3,4%-os arányával. Az infláció jelentősen, 5,3%-ra emelkedett[1]. Az infláció elleni küzdelmet és az ingatlanpiaci buborék kockázatainak visszaszorítását tartották a hongkongi gazdaság legnagyobb kihívásainak 2011 elején. A Hongkong KKT kormánya így számos intézkedést vezetett be a 2011-12-es költségvetésben az infláció hatásainak ellensúlyozása, valamint az ingatlanpiac lehűtése érdekében. Ezek között a pénzügyminiszter javasolta minden 18 évét betöltött és annál idősebb hongkongi lakosnak 6000 HKD egyszeri kiosztását és visszavonta eredeti javaslatát, hogy utaljanak ugyanennyi összeget minden egyes kötelező nyugdíjalap számlájára. A készpénz közvetlen kiosztása példátlan Hongkong fiskális politikájának történetében. Hongkong KKT kormánya rendezett költségvetési helyzetnek és jelentős tartalékoknak örvendhetett, amelyek 2011. március végén elérték az 595 milliárd HKD-t, azaz a GDP 34%-át[2]. 2011 második felébe belépve, az euróövezetben bekövetkezett államadósság-válság aggodalmakat okozott Hongkongban, a hongkongi bankok korlátozott kitettségének ellenére. Az ingatlanpiac némi konszolidációt mutatott a piac óvatosabb hangulata miatt. A részvénypiac erős korrekción ment keresztül, a Hang Seng Index 20%-kal alacsonyabb szinten zárta az évet, mint 2010-ben[3]. A hongkongi részvénypiacon az összes saját tőke szintén erőteljesen esett 2011-ben[4]. Hongkong azonban még így is a harmadik egymást követő évben az első helyen szerepel a világon a pénzalapokban első nyilvános tőzsdei bevezetésekből (IPO) származó pénzösszeg szempontjából. A 2010-ben benyújtott három fő gazdasági jogalkotási javaslat, azaz a minimálbérről szóló törvény, a versenyjogi törvény és az adózási információk megosztásáról szóló rendelkezések ügyében különböző ütemben történt előrelépés 2011-ben. A minimálbérről szóló törvény, amely a minimálbér szintjét óránként 28 HKD-ban határozta meg, 2011. május 1-jén lépett hatályba. Az elmúlt év folyamán a munkaerőpiac továbbra is jó állapotban volt és elérte a teljes foglalkoztatottságot. A régóta várt versenyjogi törvényről az üzleti szféra erős ellenállása közepette folytatódott a vita a Törvényhozói Tanácsban. 2011 októberében a kormány módosításokat vezetett be az eredeti javaslathoz képest, hogy az üzleti szféra egyes aggályaira reagáljon. Az adóügyi információk megosztására vonatkozó intézkedéseknek a nemzetközi normákkal való összehangolásáról szóló jogszabályok 2010. márciusi elfogadása óta, Hongkong 17 új adóügyi megállapodást kötött harmadik országokkal (beleértve 11 uniós tagállammal) kevesebb mint két éven belül. Hongkong KKT szerepe első alkalommal kapott külön fejezetet Kína 2011-2015 közötti időszakra vonatkozó 12. ötéves tervében. Ebben a nemzeti fejlesztési stratégiai tervben Kína ígéretet tett arra, hogy megőrzi Hongkong nemzetközi pénzügyi, kereskedelmi és hajózási központ státuszát és támogatni fogja, hogy Hongkong offshore RMB és nemzetközi pénzügyi eszközkezelő központ legyen. 2011. augusztusi Hongkongban tett látogatása folyamán, Li Ko-csiang kínai miniszterelnök-helyettes nyilvánosságra hozott egy intézkedéscsomagot, amelynek célja Hongkong pénzügyi szolgáltatási ágazatának fellendítése. Ezek az intézkedések magukban foglalják annak a lehetőségét, hogy az RMB-t közvetlen külföldi befektetéseken (FDI) keresztül hazavigyék, RMB-ben denominált külföldi intézményi befektető (RQQDII, Qualified Foreign Institutional Investors Programme) program megindítását, valamint RMB-alapú kötvénykibocsátást (állami vagy vállalati) Hongkongban. Az új intézkedések fokozatosan bővítik a csatornákat a Hongkong és Kína közötti RMB pénzek áramlása előtt. Az elmúlt évben az RMB ügyletek gyorsan növekedtek Hongkongban. Hongkong mutatta a legnagyobb RMB likviditást Kínán kívül és Kína határokon átívelő RMB-ben elszámolt kereskedelmi ügyleteinek 84%-át[5] kezelte. A Hongkongban tartott RMB-alapú betétek teljes összege elérte az 588,5 milliárd jüant 2011 végén, amely 86,9%-os növekedést jelent 2010-hez képest, Az RMB-ben kibocsátott kötvények összege meghaladta a 100 milliárd jüant[6]. A pénzügyi szakértelem rendelkezésre állása, a pénzügyi szektor megfelelő infrastruktúrája, valamint ami még ennél is fontosabb, a Kínával fenntartott kivételes kapcsolata miatt várhatóan Hongkong az elkövetkező években továbbra is kulcsfontosságú szerepet játszik majd az RMB nemzetköziesítésében. A gazdasági integráció Guangdong (Kuangtung) tartománnyal tovább mélyült a 2010-ben aláírt Hong Kong/Guangdong együttműködési megállapodási keret végrehajtása révén. A 12. ötéves terv további ígéretet tesz arra, hogy támogatja Guangdong tartományt, hogy kísérleti és vezető szerepet vállaljon a szolgáltató ágazatok Hongkong felé való nyitásában, és sürgeti a Guangdong, Hongkong és Makaó közötti nagy együttműködési projektek mielőbbi végrehajtását. Hong Kong és Guangdong ígéreteket tettek arra, hogy fokozzák együttműködésüket a széles körű fejlesztések terén, mint például a határokon átívelő infrastrukturális létesítmények, modern szolgáltató ágazatok, innováció és technológia a feldolgozóiparban, a környezetvédelemben és oktatásban. 2011 decemberében Hongkong és Kína aláírta a Szorosabb Gazdasági Partnerségi Megállapodás (CEPA) VIII. kiegészítését. A VIII. Kiegészítés rendelkezik összesen 32, a szolgáltatások liberalizációjára vonatkozó, valamint kereskedelmi és beruházást megkönnyítő intézkedésről, amelyből 15 az RMB offshore tevékenységekkel kapcsolatos. A kiegészítés szintén lazítja az árukereskedelemre vonatkozó származási kritériumokat, valamint a „hongkongi szolgáltatók” definícióját, nagyobb üzleti lehetőseket kínálva számukra Kína területén. A CEPA VIII. Kiegészítésének intézkedéseit is beleértve, összesen 301 liberalizációs intézkedés van 47 szolgáltatási ágazat szerint. Li Ko-csiang kínai miniszterelnök-helyettes kijelentette, hogy 2015 végéig Kína teljes mértékben megnyitja szolgáltató ágazatait Hongkong előtt. A CEPA-n kívül, Hongkong fokozta törekvéseit kétoldalú és regionális megállapodások megkötése érdekében. 2011 júniusában Hongkong és az Európai Szabadkereskedelmi Társulás (EFTA) szabadkereskedelmi megállapodást írt alá. Ez Hongkong harmadik szabadkereskedelmi megállapodása, a Kínával és Új-Zélanddal kötött megállapodások után. Chilével is megkezdődtek a szabadkereskedelmi megállapodások megkötésére irányuló tárgyalások. Kína támogatásával, Hongkong közölte az ASEAN-nal azt az óhaját, hogy a Kína-ASEAN szabadkereskedelmi térséghez csatlakozzon. Általánosabban véve, Hongkong kijelentette, hogy továbbra is aktív tagja marad a WTO-nak és az APEC-nek a kereskedelem és a beruházások liberalizációjának folytatása érdekében. Az Európai Unió és Hongkong közötti kapcsolatok és együttműködés 2011-ben tovább bővültek az Európai Unió és Hongkong közötti kétoldalú kapcsolatok és együttműködés. Hongkong továbbra is a régió jelentős szereplője, és az Európai Unió és a kínai anyaország közötti kereskedelem és befektetés közvetítő színtere. 2011-ben az Európai Unió továbbra is Hongkong második legnagyobb kereskedelmi partnere volt a kínai anyaországot követően. Hongkong az Európai Unió 16. legnagyobb kereskedelmi partnere volt. A kétoldalú kereskedelem folyamatosan, 8,8%-kal nőtt 2011 első kilenc hónapjában, elérve a 30 milliárd EUR-t. Az Európai Unió volt – a kínai anyaország és a Brit Virgin-szigetek mellett – az egyik legnagyobb külföldi befektető Hongkongban; az uniós befektetések a közvetlen külföldi befektetések (FDI) teljes állományának mintegy 9,9 %-át tették ki 2010-ben. A hongkongi befektetések Európában továbbra is folyamatosan fejlődnek, az Ázsiából érkező közvetlen befektetések egyik fő forrásaként. A gazdasági világválság ellenére Hongkong továbbra is Ázsia egyik legnagyobb európai üzleti közösségének ad otthont, és továbbra is nagy számban vállaltak munkát és telepedtek le Hongkongban európai állampolgárok. Teljes számuk a hivatalos hongkongi bevándorlási adatok szerint 2011 végén mintegy 31 930 fő volt[7]. A 2011. júniusi adatok[8] szerint az EU adja a Hongkongban működő külföldi vállalatok nagy részét: 454 regionális székhellyel, 695 regionális irodával és 670 helyi irodával, számuk meghaladja az egyesült államokbeli és japán vállalatokét. Az Európai Unió üzleti jelenléte számos ágazatra kiterjed, elsősorban pénzügyi és üzleti szolgáltatásokra, kereskedelemre, logisztikára, építőiparra és kiskereskedelemre. Az Európai Unióból származó vállalatok ma már jelentős szerepet játszanak egyebek mellett a hongkongi bankszektorban, a biztosítási ágazatban, valamint az értékpapírok piacán. Hongkong az Európai Unióból Kínába, és fordítva áramló közvetlen külföldi befektetések kulcsfontosságú központjaként is szolgál. Ennek okai közé tartozik Hongkong közelsége és Kínával kialakult üzleti kapcsolatai, Hongkong adórendszerének egyszerűsége, a magas színvonalú szolgáltatók rendelkezésre állása az olyan területeken, mint a pénzügy, a számvitel és jog, valamint a növekvő számú uniós és kínai vállalatok fizikai jelenléte Hongkongban. Ezen felül, Hongkong ideális fórumot biztosít a befektetési célú tőkebevonásra vagy az üzleti tevékenység kiterjesztésére, legyen az IPO-k, másodlagos jegyzések vagy kötvénykibocsátás (beleértve az RMD-alapú kötvényeket) révén. Az Európai Bizottság és a Hongkong KKT kormánya közötti találkozó keretében került sor az ötödik strukturált párbeszédre 2011. december 8-án Hongkongban. A találkozón a témák széles köre érintette a gazdasági kapcsolatoktól kezdve (köztük a kereskedelem és befektetések) a légi közlekedésen, környezetvédelmen, kutatáson, technológián, innováción, az oktatási együttműködésen, pénzügyi szolgáltatásokon, versenyjogszabályokon, hagyományos kínai orvosláson, a kibocsátáskereskedelmen és éghajlatváltozáson át a vámügyekig. A két fél megjegyezte, hogy a köztük fennálló kereskedelmi és gazdasági kapcsolatok tovább fejlődtek és mélyültek, valamint a kétoldalú kereskedelem tartósan visszatért a 2008-2009-es válságot megelőző szintre. Technikai szinten továbbra is sor került építő jellegű eszmecserékre a pénzügyi szolgáltatási szektor szabályozásának reformjáról, a vizsgálatokról és tanúsításról. A strukturált párbeszéd egy jól megalapozott platform, amely lehetővé teszi az Európai Unió ás Hongkong számára, hogy előremozdítsa kapcsolatait. Ezen felül, az Európai Unió továbbra is elkötelezett a megtakarítások megadóztatásának területén lehetséges együttműködésről szóló tájékozódó megbeszélések folytatása mellett. Annak ellenére, hogy az Európai Bizottság és Hongkong 2010-ben megállapodást kötött arról, hogyan állítsák helyre az EU és Hongkong közötti kétoldalú légiközlekedési megállapodások jogbiztonságát, csupán korlátozott előrelépés történt a Hongkong és az érintett uniós tagállamok közötti kétoldalú tárgyalásokon. Annak érdekében, hogy véget vessenek a jogbiztonság hiányának, kívánatos, hogy Hongkong befejezze légi forgalmi szolgáltatásának módosítási folyamatát valamennyi uniós tagállammal, akár kétoldalú tárgyalásokkal, akár az Európai Unióval „horizontális megállapodás” megkötésével. 2011-ben az Európai Unió intézményei és Hongkong KKT közötti magas szintű látogatások száma emelkedett, amely az Európai Unió Tanácsának elnöke Van Rompuy és Donald Tsang Hongkong kormányzója közötti szeptemberi magas szintű találkozóval, valamint Karel de Gucht külkereskedelmi biztossal megtartott találkozóval érte el csúcspontját. A miniszteri szintű találkozók száma is bővült Hedegaard éghajlat-politikai biztos májusi hongkongi látogatásával, aki vitaindító beszédet tartott a Fogyasztói Világkonferencián, valamint Wong Yan Lung hongkongi igazságügyi miniszter brüsszeli látogatásával, ahol találkozott Reding alelnökkel és jogérvényesülésért, az alapvető jogokért és az uniós polgárságért felelős biztossal. A rendszeres magas szintű hivatalos látogatások segítettek fenntartani a fontos eszmecseréket a közös érdekű területeken, beleértve a pénzügyi szolgáltatások szabályozását és korrupcióellenes fellépéseket. Az Európai Parlament tagjainak küldöttsége is látogatást tett Hongkongban és hozzájárult együttműködésünk erősítéséhez. Az Európai Unió Makaónak és Hongkongnak szóló üzleti információs programjának (European Union Business Information Programme, a továbbiakban: EUBIP) tevékenységei – az Európai Bizottság társfinanszírozásában és a hongkongi Európai Kereskedelmi Kamara irányítása alatt – kibővültek és szerteágazóbbá váltak. 2011 folyamán, prioritást kapott az államadósság válság Európában, a pénzügyi szolgáltatások szabályozása, a CEPA, a környezetvédelem és éghajlat-változás, valamint az Európai Unió és a kínai anyaország közötti kereskedelmi kapcsolatok. Több EUBIP üzleti tanácsot hoztak létre számos olyan ágazatban, ahol az európai üzlet és ipar vezető szerepnek örvend, pl.: az információs és kommunikációs technológia, és a pénzügyi szolgáltatások, amelyek az üzleti szféra oldaláról továbbra is jelentősen hozzájárultak a kormányaink közötti párbeszédhez. Az EUBIP sikeres fórumnak bizonyult az Európai Unió és Hongkong üzleti közösségei közötti jobb megértéshez. A Hongkonghoz fűződő kapcsolataink további erősítése érdekében az Európai Unió és a helyszínen hivatalos képviselettel rendelkező tagállamai fokozták nyilvános diplomáciai erőfeszítéseiket az EU jobb megismertetésében Hongkongban és bővítsék az ismereteket és a jobb tájékoztatást az EU szakpolitikáiról, beleértve a kereskedelmi és szabályozási politikáikat, az energiaügyet és éghajlatváltozást, a pénzügyi szolgáltatás szabályozását, a vámügyeket, nemek közötti egyenlőséggel kapcsolatos politikákat, a kultúrák közötti párbeszédet, valamint az Európai Unió világban betöltött szerepét. Szorosan együttműködtek annak érdekében is, hogy erősítsék az emberek közötti kapcsolatokat és elősegítsék az oktatási csereprogramokat az olyan kapcsolódó tevékenységekkel, mint az EU Oktatási Vásár és az EU Filmfesztivál. 2011 végén az EU pályázatot írt ki uniós oktatási programra Hongkongban, amely a 2012-2015 közötti időszakra terjed majd ki. A fő cél tájékoztató tevékenységek kialakítása, amelyek segítenek az EU jobb megismertetésében és erősítik az együttműködést az oktatás terén az uniós felsőoktatási intézményekkel, beleértve több ösztöndíjas és egyetemi hallgató ösztönzését arra, hogy az EU-val kapcsolatos kérdések terén folytassanak tanulmányokat és kutatásokat. Az EU tovább ápolja a Hongkong KKT-hez fűződő viszonyt, erősíti gazdasági és kereskedelmi kapcsolatait, fokozza az együttműködést az üzleti szférával és a civil társadalommal, valamint elősegíti a mobilitási és csereprogramokat a hongkongi emberekkel. [1] Hongkong valamennyi gazdasági adatainak hivatalos statisztikáját Hongkong Statisztikai és Népszámláló Hivatala adta ki. [2] Forrás: Hong Kong Pénzügyi Szolgáltatási és Kincstári Hivatala. [3] A Hongkongi Értéktőzsde (HKEx) szerint, a Hang Seng Index 18434 ponton zárt 2011 végén. [4] A HKEx szerint az összes saját tőke, beleértve az új részvények kibocsátását és az IPO-t követő műveleteket a fő piacon (Main Board) és a Growth Enterprise Market-on, 42,6%-kal 488,3 milliárd HKD-ra esett 2011-ben. Ezen belül az első nyilvános tőzsdei bevezetésekből (IPO) származó összeg 41,8%–kal 258,9 milliárd HKD-ra csökkent. [5] Forrás: Hongkongi Monetáris Hatóság, 2011 első féléve. [6] Forrás: Hongkongi Monetáris Hatóság [7] Forrás: Hongkongi Bevándorlási Hivatal [8] Forrás: Hongkong Statisztikai és Népszámláló Hivatala